Poliisi etandise okuyigga omusajja ateeberezebwa okutta mukazi we ku kyalo Ssekanyonyi mu disitulikiti y’e Mityana, ng’amuteebereza okubaako omusajja omulala gw’apepeya naye. Kiteeberezebwa nti Kasonko Erinesto yatemudde mukyala we, era abatuuze be bagudde ku mulambo ne batemya ku poliisi etuuse mu bwangu mu kitundu n’etandikirawo omuyiggo gw’omusajja ono. Abatuuze abakedde okulaba omulambo gw’omukyala ono bagamba nti abafumbo bano baludde ebbanga nga bayombagana olutatadde. Kigambibwa ku mulundi guno omukazi yavudde ewaka n’agenda ku ssomero ly’omwana waabwe okunonayo alipoota, kyokka bwe yakomyewo awaka omusajja n’ateebereza nti yabadde ava mu bwenzi. Ettemu lye limu lino libadde ku kyalo Kikoota mu disitulikiti y’e Kalungu. Kigambibwa nti omusajja Kanyike God yagenze ne mukazi we Sarah Nalunga mu bbaala ne banywamu ku mwenge, bwe baamaze ne badda awaka. Wabula, Ssentebe w’ekitundu Lugyemandiizi Swaibu alabidde awo ku makya ng’omusajja amuyita nti amuyambeko okuddusa mukazi we mu ddwaliro. Wabula, Ssentebe agenze okutuuka ne yeekengera nti omukazi yandiba omufu kubanga yenna abadde ajjudde enkwagulo z’emiggo ku mikono.